CELEX: 52015PC0552
Language: sl
Date: 2015-11-06
Title: Predlog IZVEDBENI SKLEP SVETA o spremembi Izvedbenega sklepa 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 6.11.2015
            COM(2015) 552 final
            2015/0256(NLE)
            Predlog
            IZVEDBENI SKLEP SVETA
            o spremembi Izvedbenega sklepa 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
               
               
                  Z dopisoma, ki ju je Komisija evidentirala 15. julija 2015 in 20. avgusta 2015, je Belgija zaprosila za dovoljenje, da še naprej oprošča davčne zavezance, katerih letni promet ne presega protivrednosti zneska v nacionalni valuti v vrednosti 25 000 EUR. V skladu s členom 395(2) direktive o DDV je Komisija z dopisi z dne 3. septembra 2015 o zahtevi Belgije obvestila druge države članice. Z dopisom z dne 4. septembra 2015 je obvestila Belgijo, da ima na voljo vse informacije, potrebne za presojo zahteve.
               
            
            
               •Splošno ozadje
            
            
               
                  V skladu s poglavjem 1 naslova XII direktive o DDV lahko države članice uporabljajo posebne ureditve za mala podjetja, vključno z morebitno oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago, zato pa ne more odbiti vstopnega DDV.
               
               
                  V skladu s členom 285 direktive o DDV lahko države članice, ki niso uporabile člena 14 Direktive Sveta 67/288/EGS
                     1
                  , oprostijo davčne zavezance, katerih letni promet je največ enak 5 000 EUR. Ker Belgija ni uporabila te možnosti, je bil uporabljen posebno nizek prag, ki je leta 2012 znašal 5 580 EUR.
               
               
                  Leta 2012 je Belgija zaprosila za odstopanje, da bi poenostavila obveznosti DDV za majhne gospodarske subjekte in nacionalni davčni upravi olajšala pobiranje davka. Svet je z Izvedbenim sklepom 2013/53/EU z dne 22. decembra 2013
                     2
                   Belgiji dovolil oprostitev plačila DDV davčnim zavezancem, katerih letni promet ne presega 25 000 EUR, do 31. decembra 2015. Ta ukrep za davčne zavezance ni obvezen. Belgija je zdaj zaprosila za podaljšanje navedenega ukrepa.
               
               
                  Čeprav je bilo Belgiji dovoljeno uporabiti oprostitev do prometa v vrednosti 25 000 EUR, je od 1. aprila 2014 v praksi in kot prvi korak uporabljala nižji prag v vrednosti 15 000 EUR. Po podatkih, ki jih je zagotovila Belgija, se je zaradi te prve spremembe praga leta 2014 število davčnih zavezancev, oproščenih DDV v okviru ureditve za mala in srednja podjetja, povečalo za 18 942 (z 79 190 na 98 132 ali za 23,9 %). Glede na skupno število davčnih zavezancev to pomeni povečanje s 7,4 % na 11,4 %. Od uvedbe tega praga je učinek ukrepa na proračun ukrepa znašal 0,0074 % skupnih prihodkov iz DDV v letu 2014. Če bi se učinek ekstrapoliral za celotno leto 2014, bi znašal 0,0188 % vseh prihodkov iz DDV.
               
               
                  Belgija na podlagi teh izkušenj meni, da je ukrep odstopanja prispeval k poenostavitvi tako za davčne zavezance kot tudi za davčno upravo, zato želi od leta 2016 povišati prag do začetne najvišje vrednosti 25 000 EUR. Po njenem mnenju bi se s tem moralo zmanjšati upravno breme za dodatno število malih podjetij, ki bi bila, kot je bilo že navedeno, še vedno upravičena do tega, da se odločijo za nadaljnjo uporabo običajnih predpisov o DDV. Hkrati bi učinek ukrepa na skupni znesek prihodkov iz DDV, zbranih na ravni končne potrošnje, ostal zanemarljiv. 
               
               
                  Ker Belgija ne zahteva praga, ki presega tisto, kar je bilo že odobreno, se lahko odstopanje podaljša, ne da bi bilo treba spremeniti njegovo vsebino. Zato se predlaga podaljšanje odstopanja za dodatno obdobje do najmanj 31. decembra 2018 ali do začetka veljavnosti direktive o pragovih letnega prometa, pod katerimi so davčni upravičenci lahko oproščeni DDV.
               
            
            
               Skladnost z veljavnimi predpisi s področja zadevne politike
            
            
               
                  Podobna odstopanja so bila odobrena drugim državam članicam. Poljski
                     3
                   je bil odobren prag v vrednosti 30 000 EUR, Litvi
                     4
                   prag v vrednosti 45 000 EUR, Latviji
                     5
                   in Sloveniji
                     6
                   prag v vrednosti 50 000 EUR, Italiji
                     7
                   in Romuniji
                     8
                   pa prag v vrednosti 65 000 EU.
               
            
            
               •Skladnost z drugimi politikami Unije
            
            
               
                  Ukrep je v skladu s cilji Unije za mala podjetja, kakor so opredeljeni v sporočilu Komisije „Najprej pomisli na male“ – „Akt za mala podjetja“ za Evropo
                     9
                  .
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 395 direktive o DDV.
               
            
         
         
            
               •Subsidiarnost (za neizključno pristojnost) 
            
            
               
                  Predlog je v izključni pristojnosti Evropske unije. Načelo subsidiarnosti se zato ne uporablja.
               
            
            
               •Sorazmernost
            
            
               
                  Predlog je skladen z načelom sorazmernosti iz naslednjih razlogov.
               
               
                  Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
               
               
                  Zaradi omejenega obsega odstopanja je posebni ukrep sorazmeren z želenim ciljem.
               
            
            
               •Izbira instrumenta
            
            
               
                  Predlagani instrumenti: izvedbeni sklep Sveta.
               
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je izvedbeni sklep Sveta najprimernejši instrument, ker je lahko naslovljen na posamezne države članice.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               Ni relevantno.
            
            
               •Posvetovanja z zainteresiranimi stranmi
            
            
               
                  Ni relevantno.
               
            
            
               •Zbiranje in uporaba strokovnih mnenj
            
            
               
                  Zunanje strokovno mnenje ni bilo potrebno.
               
            
            
               •Ocena učinka
            
            
               
                  Namen predloga za izvedbeni sklep Sveta je za naslednja tri leta podaljšati ukrep za poenostavitev, ki ukinja številne obveznosti DDV za podjetja, ki poslujejo z letnim prometom, manjšim od 25 000 EUR, in ima zato potencialno pozitiven učinek na zmanjšanje upravnega bremena za podjetja in davčno upravo brez večjega vpliva na skupne prihodke iz DDV. Zaradi majhnega obsega odstopanja in časovno omejene uporabe bo učinek v vsakem primeru omejen.
               
            
            
               4.PRORAČUNSKE POSLEDICE
            
            
               
                  Predlog ne vpliva na proračun EU, ker bo Belgija izračunala nadomestilo v skladu s členom 6 Uredbe Sveta (EGS, Euratom) št. 1553/89.
               
            
         
         
            
               5.DRUGI ELEMENTI
            
            
               
                  Predlog vsebuje določbo o prenehanju veljavnosti; samodejni rok za to odstopanje je 31. december 2018.
               
            
            
               2015/0256 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  10
               , zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s členom 285 Direktive 2006/112/ES lahko države članice, ki niso uporabile člena 14 Druge direktive Sveta 67/228/EGS z dne 11. aprila 1967 o harmonizaciji zakonodaje držav članic v zvezi s prometnim davkom, strukturo in postopki za uporabo skupnega sistema davka na dodano vrednost
                  11
               , oprostijo davčne zavezance, katerih letni promet ne presega 5 000 EUR. Belgija je zahtevala, da se ta prag poviša na 25 000 EUR.
            
            
               (2)Na podlagi Izvedbenega sklepa Sveta 2013/53/EU
                  12
                je bilo Belgiji dovoljeno, da do 31. decembra 2015 kot odstopanje oprosti plačilo DDV davčnim zavezancem, katerih letni promet ne presega 25 000 EUR. Na podlagi navedenega ukrepa bi bili ti davčni zavezanci oproščeni vseh ali nekaterih obveznosti v zvezi z DDV iz poglavij 2 do 6 naslova XI Direktive 2006/112/ES. Belgija v praksi ni izkoristila najvišjega dovoljenega praga, temveč je od 1. aprila 2014 uporabljala prag v vrednosti 15 000 EUR.
            
            
               (3)Z dopisoma, ki ju je Komisija evidentirala 15. julija 2015 in 20. avgusta 2015, je Belgija ponovno zaprosila za dovoljenje za uporabo praga oprostitve v vrednosti 25 000 EUR.
            
            
               (4)V skladu z drugim pododstavkom člena 395(2) Direktive 2006/112/ES je Komisija z dopisom z dne 3. septembra 2015 o zahtevi Belgije obvestila druge države članice. Z dopisom z dne 4. septembra 2015 je obvestila Belgijo, da ima na voljo vse informacije, potrebne za presojo zahteve.
            
            
               (5)Po podatkih, ki jih je predložila Belgija, je imelo od uporabe povišanega praga v vrednosti 15 000 EUR korist dodatnih 18 942 davčnih zavezancev, kar je v letu 2014 privedlo do ocenjenega zmanjšanja prihodkov iz DDV v proračunu za približno 0,0188 %.
            
            
               (6)Ker je uporabljeni prag privedel do zmanjšanih obveznosti DDV za najmanjša podjetja, medtem ko se slednja v skladu s členom 290 Direktive 2006/112/ES še vedno lahko odločijo za splošno ureditev DDV, bi bilo treba Belgiji dovoliti, da uporablja prag v vrednosti 25 000 EUR, saj bi se tako lahko obveznosti DDV za mala podjetja še dodatno zmanjšale, kar ustreza ciljem iz sporočila Komisije „Najprej pomisli na male“ – „Akt za mala podjetja“ za Evropo
                  13
               .
            
            
               (7)Belgija meni, da bo imel ukrep odstopanja zgolj zanemarljiv učinek na skupni znesek davčnih prihodkov na ravni končne potrošnje.
            
            
               (8)Ukrep odstopanja ne bo negativno vplival na lastna sredstva Unije, pridobljena iz DDV, ker bo Belgija izračunala nadomestilo v skladu s členom 6 Uredbe Sveta (EGS, Euratom) št. 1553/89.
            
            
               (9)Izvedbeni sklep 2013/53/EU bi bilo zato treba ustrezno spremeniti –
            
         
         
            
               SPREJEL NASLEDNJI SKLEP: 
            
            
               Člen 1
            
            
               V drugem odstavku člena 2 Izvedbenega sklepa 2013/53/EU se datum „31. decembra 2015“ nadomesti z datumom „31. decembra 2018“.
            
            
               Člen 2
            
            
               Ta sklep je naslovljen na Kraljevino Belgijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL 71, 14.4.1967, str. 1303/67.
               
               
                  
                     (2)
                  UL L 22, 25.1.2013, str. 13.
               
               
                  
                     (3)
                  Izvedbeni sklep Sveta 2015/1173/EU z dne 14. julija 2015 o spremembi Odločbe 2009/790/ES o dovoljenju Republiki Poljski, da uporabi ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 189, 17.7.2015, str. 36).
               
               
                  
                     (4)
                  Izvedbeni sklep Sveta 2014/795/EU z dne 7. novembra 2014 o podaljšanju uporabe Izvedbenega sklepa 2011/335/EU o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 44).
               
               
                  
                     (5)
                  Izvedbeni sklep Sveta 2014/796/EU z dne 7. novembra 2014 o dovoljenju Republiki Latviji za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 46).
               
               
                  
                     (6)
                  Izvedbeni sklep Sveta 2013/54/EU z dne 22. januarja 2013 o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 22, 25.1.2013, str. 15).
               
               
                  
                     (7)
                  Izvedbeni sklep Sveta 2013/678/EU z dne 15. novembra 2013 o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 35).
               
               
                  
                     (8)
                  Izvedbeni sklep Sveta 2014/931/EU z dne 16. decembra 2014 o podaljšanju uporabe Izvedbenega sklepa 2012/181/EU o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 365, 19.12.2014, str. 145).
               
               
                  
                     (9)
                  COM(2008) 394 z dne 25. junija 2008.
               
               
                  
                     (10)
                  UL L 347, 11.12.2006, str. 1.
               
               
                  
                     (11)
                  UL 71, 14.4.1967, str. 1303/67.
               
               
                  
                     (12)
                  Izvedbeni sklep Sveta z dne 22. januarja 2013 o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 22, 25.1.2013, str. 13–14).
               
               
                  
                     (13)
                  COM(2008) 394 z dne 25. junija 2008.